Document ID: 32004R0828

Nõukogu määrus (EÜ) nr 828/2004,
26. aprill 2004,
millega keelatakse Sierra Leonest pärit atlandi mõõkkala (Xiphias gladius) import ja tunnistatakse kehtetuks määrus (EÜ) nr 2093/2000
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 133,
võttes arvesse komisjoni ettepanekut
ning arvestades järgmist:
(1) Ammenduvate loodusvarade hulka kuuluvaid kalavarusid peab bioloogilise tasakaalu huvides ja üldise toiduainetega kindlustatuse tagamiseks kaitsma.
(2) Rahvusvaheline Atlandi Tuunikala Kaitse Komisjon (ICCAT), mille lepinguosaline Euroopa Ühendus on, võttis 1995. aastal, eesmärgiga tagada atlandi mõõkkala tõhus kaitse, vastu tegevusplaani, tagamaks atlandi mõõkkala kaitseprogrammi efektiivne toimimine.
(3) ICCATi lepinguosalised, kelle kalurid on kohustatud atlandi mõõkkala püüki vähendama, ei saa asjaomaste varudega tõhusalt majandada, kui kõik lepinguvälised pooled, kes atlandi mõõkkala püüavad, ei tee ICCATiga koostööd ega järgi selle kaitse- ja majandamismeetmeid.
(4) Püügi- ja kauplemisandmete ning laevade vaatlemise põhjal oma järeldused teinud ICCAT identifitseeris 1998. aastal Belize'i ja Hondurase ning 2002. aastal Sierra Leonet kui riigid, kelle laevad püüavad atlandi mõõkkala viisil, mis vähendab selle organisatsiooni poolt mõõkkala kaitseks võetavate meetmete tõhusust.
(5) Belize'ist ja Hondurasest pärit atlandi mõõkkala import on praegu keelatud nõukogu 28. septembri 2000 aasta määrusega (EÜ) nr 2093/2000, millega keelatakse Belize'ist ja Hondurasest pärit atlandi mõõkkala import [1].
(6) ICCAT on täheldanud Hondurasega atlandi mõõkkala kaitse osas tehtava koostöö paranemist. Oma 2001. aasta aastakoosolekul soovitas ICCAT lepinguosalistel tühistada Hondurase suhtes kehtestatud atlandi mõõkkala mis tahes vormis impordile kehtestatud keelud.
(7) ICCAT on täheldanud Belize'iga atlandi mõõkkala kaitse osas tehtava koostöö paranemist. Oma 2003. aasta aastakoosolekul tühistas ICCAT alates 1. jaanuarist 2004 lepinguosaliste poolt Belize'i suhtes kehtestatud atlandi mõõkkala mis tahes vormis impordile kehtestatud keelud.
(8) ICCATi püüded julgustada Sierra Leonet järgima atlandi mõõkkala kaitse- ja majandamismeetmeid ei ole andnud tulemust.
(9) ICCAT on soovitanud lepinguosalistel võtta asjakohaseid meetmeid, et keelustada Sierra Leonest pärit mis tahes kujul kõnealuste toodete import. Kõnealused meetmed lõpetatakse niipea, kui tehakse kindlaks, et kõnealune riik on viinud oma kalapüügitavad vastavusse ICCATi meetmetega. Seepärast peab need meetmed rakendama ühendus, kellel on kõnealuses asjas ainupädevus.
(10) Kõnealused meetmed on kooskõlas teistest rahvusvahelistest kokkulepetest tulenevate ühenduse kohustustega.
(11) Seetõttu tuleks määrus (EÜ) nr 2093/2000 selguse huvides kehtetuks tunnistada ja asendada käesoleva määrusega.
ON VASTU VÕTNUD KÄESOLEVA MÄÄRUSE:
Artikkel 1
Käesolevas määruses tähendab "import" nõukogu 12. oktoobri 1992 aasta määruse (EMÜ) nr 2913/92, millega kehtestatakse ühenduse tolliseadustik [2], artikli 4 lõike 15 punktides a ja b ning lõike 16 punktides a-f osutatud tolliprotseduure.
Artikkel 2
1. CN-koodide ex03019990, 03026987, ex03027000, 03037987, ex03038000, ex03041038, ex03041098, 03042087, 03049065, ex03051000, ex03052000, ex03053090,ex03054980, ex03055980 ja ex03056980 alla kuuluva, Sierra Leonest pärit atlandi mõõkkala (Xiphias gladius) import ühendusse on keelatud.
2. Lõikes 1 nimetatud ja koodide ex16041991, ex16041998 ja ex16042090 alla kuuluvate atlandi mõõkkala töödeldud saaduste import on keelatud.
Artikkel 3
Käesolevat määrust ei kohaldata artiklis 2 osutatud, Sierra Leonest pärit nende toodete suhtes, mille osas pädevad siseriiklikud asutused on veendunud, et tooted olid määruse jõustumise kuupäeval ühenduse territooriumi poole teel, ja mis lastakse vabasse ringlusse hiljemalt 14. päeval pärast kõnealust kuupäeva.
Artikkel 4
1. Määrus (EÜ) nr 2093/2000 tunnistatakse käesolevaga kehtetuks.
2. Viiteid kehtetuks tunnistatud määrusele tõlgendatakse viidetena käesolevale määrusele.
Artikkel 5
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 26. aprill 2004

Labels: 3
18
6